কেবল বিএনপি নয়, জনগণও সরকারের হাতে বন্দি: রিজভী
কেবল বিএনপিকে নয়, দেশের ‘গণতন্ত্রকামী প্রতিটি মানুষকে’ আওয়ামী লীগ নেতৃত্বাধীন সরকার ‘বন্দি’ করে রেখেছে বলে অভিযোগ করেছেন বিএনপির জ্যেষ্ঠ যুগ্ম মহাসচিব রুহুল কবির রিজভী।তিনি বলেছেন, “আপনারা (সরকার) দেশের মানুষের হৃদয়ের ভাষা বুঝতে পারেননি, আপনারা শুধু পার্শ্ববর্তী দেশকে খুশি করার জন্যই কথা বলেন। আপনারা যে কত ভন্ড, কত আত্মপ্রবঞ্চক, এটা দেশবাসী জানে।“ভারতের লোকসভা নির্বাচনের একদিন আগে বৃহস্পতিবার দুপুরে বিএনপির উত্তরার কয়েক থানার সদ্যকারামুক্ত নেতা-কর্মীদের এক সংবর্ধনা অনুষ্ঠানে কথা বলছিলেন রিজভী।ক্ষমতাসীনদের উদ্দেশে তিনি বলেন, “আজকে দেশের আইন-আদালত, আইনশৃঙ্খলা বাহিনী পুলিশ-র‌্যাব সব কিছু আপনাদের হাতের মুঠোয়, সব কিছু আপনারা কুক্ষিগত করে রেখেছেন, কোথাও কোনো প্রতিষ্ঠান স্বাধীনভাবে কাজ করতে পারছে না। সব আওয়ামী ফ্যাসিবাদের ছাতার নিচে আপনারা বন্দি করে রেখে এদেশের গণতন্ত্রকামী মানুষ শুধু বিএনপি নয়, সকল জনগণকে আপনারা বন্দি করে রেখেছেন শুধুমাত্র পার্শ্ববর্তীদেশের তাদের সহায়তা নিয়ে।”‘এবার আমরা বিএনপিসহ সাম্প্রদায়িক শক্তিকে প্রতিরোধ করব’-আওয়ামী লীগের সাধারণ সম্পাদক ওবায়দুল কাদেরের এমন বক্তব্যের সমালোচনা করে রিজভী বলেন, “ওবায়দুল কাদের সাহেব এরকম কথা বলতে লজ্জা করল না? পৃথিবীর মধ্যে সবচেয়ে ভয়ংকরতম সাম্প্রদায়িক শক্তি এখন পার্শ্ববর্তী দেশের রাষ্ট্র পরিচালনা করছে। বাবরী মসজিদের জায়গায় মন্দির বানিয়েছে। এটা কি মিথ্যা নাকি সত্য? সেই সাম্প্রদায়িক শক্তি যারা ভারতের রাষ্ট্র পরিচালনা করছে, একমাত্র তারা আপনাদের (সরকার) সমর্থন জানিয়েছে।”ভারতের সমালোচনা করে বিএনপির এই নেতা বলেন, “তাদের একজন কূটনীতিক বলেছেন যে, ইন্ডিয়ার চাপে, ইন্ডিয়ার কর্মতৎপরতায় আমেরিকার রাষ্ট্রদূত নাকি চুপ হয়ে গেছেন, পালিয়ে গেছেন। এরকম একটা শব্দ ব্যবহার করেছেন।
“এতো বড় সাম্প্রদায়িক শক্তি যারা ভারতের রাষ্ট্র ক্ষমতায়, তাদের সাথে আপনাদের সখ্য, তাদের সাথে আপনাদের বন্ধুত্ব, আপনার একজন সাবেক মন্ত্রী বলেছিলেন, ভারতের সাথে নাকি স্বামী-স্ত্রীর সম্পর্ক। আর আপনারা এখন বলেছেন, সাম্প্রদায়িক শক্তিকে দেশ থেকে নাকি তাড়াবেন।”উত্তরার দিয়াবাড়ির ‘ফ্যান্টাসি আইল্য্যান্ড’ এ হাজী মো. মোস্তফা জামানের উদ্যোগে ঢাকা মহানগর উত্তরের সাতটি থানার কারামুক্ত  নেতা-কর্মীদের নিয়ে এই ঈদ পুনর্মিলনী অনুষ্ঠান হয়।গত ২৮ অক্টোবর বিএনপির মহাসমাবেশের দিন উত্তরার সাতটি থানার এই নেতা-কর্মীদের গ্রেপ্তার করা হয়েছিল।‘ইসরাইলের সাথে তলে তলে সম্পর্ক’রিজভী বলেন, “ইসরাইল যখন হামাসের ওপর আক্রমণ করছে, নির্বিচারে বোমের আঘাতে শিশুরা আর্তনাদ করছে। এই সরকারের প্রধান খুব তখন তাদের পক্ষে বললেন, খুব মায়া কান্না কাঁদলেন।“আবার ইসরাইলের বিমান এখানে (ঢাকায়) নেমেছে কেন? এই রহস্য কি? আমরা অনেক কথাই শুনি। বিরোধী দলের কথা-বার্তা মোবাইল থেকে টেপ (রেকর্ড) করার জন্য নাকি যন্ত্র কেনা হচ্ছে ইসরাইল থেকে। আর মায়া কান্না দেখাচ্ছেন। এগুলো হচ্ছে রাজনৈতিক ভন্ডামির নমুনা।”রিজভী বলেন, “ওদের (ইসরাইল) সাথে আমাদের কূটনৈতিক সম্পর্ক নাই। আমাদের পাসপোর্টে লেখা ছিল সব দেশে ভ্রমণ করা যাবে ইসরাইল ছাড়া। এখন সেটা তুলে দিয়েছে, মুখে বলছে বাংলাদেশের কূটনৈতিক সম্পর্ক নাই, কিন্তু প্রধানমন্ত্রী… ওই যে তাদের একজন মন্ত্রী বলেছেন না যে, তলে তলে সব ঠিক করে… তলে তলে ঠিকই ইসরাইলের সাথে সম্পর্ক রয়েছে।”মহানগর উত্তর বিএনপির যুগ্ম আহ্বায়ক হাজী মো. মোস্তফা জামানের সভাপতিত্বে অন্যদের মধ্যে উত্তরের সদস্য সচিব আমিনুল হকে, যুগ্ম আহ্বায়ক আনোয়ারুজ্জামান আনোয়ার, সদস্য আলাউদ্দিন সরকার টিপু, এবিএম আবদুর রাজ্জাক, আহসান হাবিব মোল্লা, হাজী মো. ইউসুফ অনুষ্ঠানে বক্তব্য দেন।

সরকারের উদ্দেশে রিজভী বলেন, “সব কিছু আপনারা কুক্ষিগত করে রেখেছেন, কোথাও কোনো প্রতিষ্ঠান স্বাধীনভাবে কাজ করতে পারছে না।”